25.4.2006 		SM-2006/963/Tu-21	

Oikeusministeriö	
Lainvalmisteluosasto	

Oikeusministeriön lausuntopyyntö 9.3.2006 asiassa OM 15/42/2005 ja OM053:00/2005

tulliselvitysrikoksia koskeva lainsäädäntö

Oikeusministeriö on pyytänyt sisäasiainministeriöltä lausuntoa koskien oikeusministeriön työryhmämietintöä 2006:3 ”Tulliselvitysrikoksia koskeva lainsäädäntö”. Rikoslakiin ehdotetaan lisättäväksi uusi luku, jossa säädettäisiin tulliselvitysrikoksista. Perustunnusmerkistön mukaan tulliselvitysrikokseen syyllistyisi se, joka tahallaan tai törkeästä huolimattomuudesta laiminlyö tullitoimenpiteeseen liittyvän ilmoittamisvelvollisuuden tai antaa sellaiseen toimenpiteeseen liittyvän väärän tai puutteellisen tiedon tulliviranomaiselle. Tulliselvitysrikoksesta voitaisiin tuomita sakkoa tai enintään kaksi vuotta vankeutta. Työryhmäraportti sisältää myös esitykset teon törkeästä ja lievästä tekomuodosta sekä muutosesityksen tullirikkomuksen tunnusmerkistöön.

Tulliselvitysrikoslainsäädäntöä koskevasta työryhmämietinnöstä sisäasiainministeriön  poliisiosastolla ei ole juurikaan lausuttavaa, koska poliisiosasto on saanut mahdollisuuden osallistua valmistelutyötyhmän työskentelyyn antamalla asiantuntijalausuntonsa mietinnön valmisteluvaiheessa 

Sisäasiainministeriön poliisiosaston näkemyksen mukaan esityksen tavoitteet ovat kannatettavia. Viranomaisten keinot puuttua Suomen ulkomaankauppaan ja Suomen kautta tapahtuvaan kauttakulkuliikenteeseen liittyvään vakavaan ja kansainväliseen rikollisuuteen ovat nykyisellään riittämättömät.  

Esityksen lainsäädäntömuutoksilla pyritään muun muassa vaikuttamaan talousrikollisuutta ehkäisevästi ja talousrikosten selvittämistä edistävästi sekä turvaamaan yritysten tasavertainen kilpailuasema. Tulliselvitysrikoksen säätäminen antaisi Tullilaitokselle esitutkintaviranomaisena mahdollisuuden nykyistä tehokkaammin puuttua tilanteisiin, joissa tullille on tuonnin, viennin tai kauttakulkuliikenteen yhteydessä annettu vääriä tietoja. 
Työryhmämietintö perustuu hallitusohjelman linjauksiin, sisäisen turvallisuuden ohjelmaan sekä sisäasiainministeriön asettaman talousrikostutkinnan nykytilaa ja lainsäädännöllisiä kehittämistoimenpiteitä selvittäneen työryhmän raportin toimenpide-ehdotuksiin. 
Valtioneuvoston vuosille 2006 - 2009 vahvistamassa periaatepäätöksessä harmaan talouden ja talousrikollisuuden torjunnasta edellytetään nopeasti kansainvälistyvän, rajat ylittävään talousrikollisuuteen ja harmaan talouden torjuntaan liittyvän lainsäädännön ja viranomaistoiminnan kehittämistä. Torjuntaohjelmaan sisältyy yksityiskohtainen hankeluettelo, jossa on lueteltu Valtioneuvoston periaatepäätöksen tehokkaan täytäntöönpanon edellyttämät vuoden 2006 aikana toteutettavat lainsäädäntö- ja selvityshankkeet. Tulliselvitysrikoksen säätäminen on vahvistettu torjuntaohjelman yhdeksi hankkeeksi. Sisäasiainministeriön poliisiosasto katsoo työryhmämietinnön edistävän periaatepäätöksen toteutusta.

Sisäasiainministeriön poliisiosasto toteaa, että Tullilaitoksen toimintaan kohdistuvissa rikoksissa esitutkinnan vastuuviranomaisena toimii lähtökohtaisesti tulli. Ongelmat, joihin tulliselvitysrikoksella pyritään puuttumaan korostuvat nimenomaan Tullin suorittamien tullirikoksiin liittyvien esitutkintatoimenpiteiden yhteydessä. Rikostorjunnan näkökulmasta esitutkintaan tulevien tulliselvitysrikosten lukumäärä olisi todennäköisesti marginaalinen. 

Nykyinen ainoastaan sakolla rangaistava tullirikkomus ei mahdollista esitutkinnassa tehokkaiden pakkokeinolain mukaisten keinojen käyttämistä tapauksissa, joissa tullille ilmoitetaan vääriä tietoja maahantuonnin ja maastaviennin yhteydessä. Erityisesti ongelmat konkretisoituvat arvonlisäverotukseen liittyvissä tapauksissa, joissa maahantuonnin yhteydessä veron välttämistarkoitusta ei voida vielä näyttää toteen. Kansainvälistyvän talousrikollisuuden ja järjestäytyneen rikollisuuden torjunnan kannalta on tärkeää, ettei toisaalta kaksoislaskutukseen liittyvä ja toisaalta nykyisin tullirikkomuksen täyttävä toiminta pääse nykyistä laajemmin leviämään Suomeen ja suomalaiseen elinkeinoelämään. Yritysten kilpailuedellytykset vääristyvät, mikäli osa yrityksistä saa arvonlisäveron suuruisen hyödyn laiminlyömällä tullille tehtävän ilmoituksen tai antamalla sisällöltään väärän tiedon. 

Tullilaitoksen toiminta perustuu asiakkailta saatuihin tietoihin ja ilmoituksiin.  Tullin toimintaedellytysten turvaamiseksi on tärkeää korostaa ilmoitusvelvollisuuteen liittyvää tiedonantovelvollisuutta sekä korostaa tulliviranomaiselle annettavien tietojen oikeellisuuden merkitystä. Rikosten ennalta estävyyden kannalta on tärkeää viestittää, ettei väärien tietojen antamista pidetä vähäisenä eikä lievänä rikoksena erityisesti, kun toiminta on ammattimaista, suunnitelmallista ja toistuvaa tai kun menettely koskee arvokkaita tavaraeriä.

	

	Poliisiylitarkastaja	Eero Laine

	Rikoskomisario 	Mia Poutanen